text: সৌদিতে বসবাসকারী সব রোহিঙ্গাই বাংলাদেশি নাগরিক সৌদিতে বসবাসকারী সব রোহিঙ্গাই বাংলাদেশি নাগরিক
  দি নিউজ ডেস্কঃ সৌদি আরবে বসবাসকারী সব রোহিংগাদের কাছেই রয়েছে বাংলাদেশি পাসপোর্ট। রোহিঙ্গা হলেও কাগজে কলমে তাঁরা বাংলাদেশি নাগরিক। সৌদির নাক্কাছা বাজারের একটা বিরাট অংশ এখন রোহিঙ্গাদের দখলে।
  প্রথম দর্শনে মনে হবে চট্টগ্রামের কোনো কাঁচাবাজার মনে হলেও এ বাজারটির অবস্থান সৌদি আরবের মক্কায়। নাক্কাছা বাজারে যে অল্প ক'জন প্রকৃত বাংলাদেশি রয়েছেন, তাদের একজন কুমিল্লার আবদুল খালেক। তার বাড়ি কুমিল্লায়। তিনি জানালেন, এই বাজারের ৯০ ভাগ বিক্রেতা রোহিঙ্গা। আশপাশে যত বাসিন্দা আছেন, তারাও রোহিঙ্গা। কিন্তু কাগজে সবাই বাংলাদেশি।
  এক দোকানিকে তার দেশের বাড়ি কোথায় জিজ্ঞাসা করলে অকপটেই জানালেন, তিনি একজন 'বরমাইয়া'। তার বাড়ি ছিল মিয়ানমারের রাখাইন রাজ্যের মংডুতে। ২০১১ সালে রোহিঙ্গাদের ওপর অত্যাচার-নির্যাতন শুরুর পর পালিয়ে বাংলাদেশ আসেন। তারপর ২০১৪ সালে আসেন সৌদি আরবে।
  রোহিঙ্গা হয়েও বাংলাদেশ থেকে এলেন কী করে! এ বিস্ময়ের জবাব ফয়েজ আলী নিজেই দিলেন। জানালেন, ৬৫ হাজার টাকা খরচ করে দালাল ধরে বাংলাদেশি পাসপোর্ট করেছেন। তারপর চার লাখ টাকা খরচ করে সৌদি চলে এসেছেন। তার যেসব আত্মীয় আগে থেকে সৌদি আরবে ছিলেন, তাদের সহায়তায় এসেছেন। শুধু একজন ফয়েজ নয়, নাক্কাছা বাজারে কয়েকশ' দোকানি।
  সৌদিতে নিযুক্ত বাংলাদেশি কূটনীতিকদের সূত্রে জানা গেল, নব্বইয়ের দশকে তিন লাখ রোহিঙ্গা সৌদি আরব এসেছে শরণার্থী হিসেবে। তারা শরণার্থীর মর্যাদা ও সুযোগ-সুবিধা পাচ্ছে। এরপর দেশটিতে যত রোহিঙ্গা এসেছে, তারা বাংলাদেশি পাসপোর্টধারী। তাদের পরবর্তী প্রজন্মও পাসপোর্ট পাচ্ছে। অবৈধ ৪২ হাজার ছাড়াও সৌদি সরকারের হিসাবের বাইরে বিপুলসংখ্যক রোহিঙ্গা বাংলাদেশি পাসপোর্টধারী বলে জানালেন বঙ্গবন্ধু পরিষদের মদিনা শাখার সভাপতি মুছা আ. জলিল ছৈয়াল। তিনি দাবি করেন, সংখ্যাটি পাঁচ লাখের কাছাকাছি হতে পারে।